ΓΡΑΠΤΗ ΕΡΩΤΗΣΗ E-0977/98

υποβολή: Carlo Ripa di Meana (GUE/NGL) προς την Επιτροπή

(30 Μαρτίου 1998)

Θέμα: Σχέδιο "Lotto zero" - Παραβίαση της οδηγίας σχετικά με την αξιολόγηση των περιβαλλοντικών επιπτώσεων ορισμένων δημόσιων και ιδιωτικών σχεδίων

Η πρωθυπουργική απόφαση της 5.12.1997 επέτρεψε την εφαρμογή των διατάξεων σχετικά με την "επαναλειτουργία εργοταξίων" (νόμος 135/97) και στο αποκαλούμενο σχέδιο "Lotto zero", το οποίο συνίσταται στην κατασκευή τμήματος οδού ταχείας κυκλοφορίας, πλάτους 10,5 μέτρων, κατά μήκος της οποίας προβλέπεται να κατασκευαστούν 4 οδογέφυρες και 4 σήραγγες.

Η προεπιλεγείσα περιοχή για την παρέμβαση βρίσκεται λίγα μέτρα από το ιστορικό κέντρο της πόλης Τeramo και γειτνιάζει επικίνδυνα με πολλές κατοικίες; η περιοχή υπάγεται στο Περιφερειακό Σχέδιο Προστασίας Τοπίου της Περιφέρειας Abruzzo με τον μεγαλύτερο προβλεπόμενο δείκτη (Α1 - πλήρης διατήρηση). Συγκεκριμένα, το άρθρο 26 του Σχεδίου Προστασίας Τοπίου απαγορεύει ρητά την κατασκευή νέων οδών. Ο δρόμος προβλέπεται να κατασκευαστεί πολύ κοντά στο Εθνικό Πάρκο Gran Sasso-Laga, στις όχθες του ποταμού Tordino, περιοχής διάσπαρτης με αντικείμενα αρχαιολογικής σημασίας.

Μία προηγούμενη παραλαγή της μελέτης "Lotto zero" απορρίφθηκε κατά την εξέτασή της από την Υπηρεσία Αξιολόγησης Περιβαλλοντικών Επιπτώσεων του Υπουργείου Περιβάλλοντος: συγκεκριμένα, η απόφαση - υπογραφόμενη από το γενικό διευθυντή της παραπάνω υπηρεσίας με ημερομηνία 4.8.1993 - ζητούσε τον καθορισμό πραγματικών εναλλακτικών λύσεων στο σχέδιο (π.χ., την αναμόρφωση του υπάρχοντος οδικού δικτύου). Η σημερινή μελέτη δεν αναποκρίνεται στα αιτήματα αυτά, ξαναπροτείνει λύσεις ανάλογες με αυτές του 1993 και εν πάσει περιπτώσει δεν υποβλήθηκε για αξιολόγηση στην υπηρεσία Αξιολόγησης Περιβαλλοντικών Επιπτώσεων.

Η ΕΕ χρηματοδοτεί με το ποσό των 3 περίπου δισ. λιρών σχέδιο υπό την ονομασία Ποτάμιο Πάρκο του Tordino, με σκοπό την περιβαλλοντική αξιοποίηση του ποταμού Tordino στην ίδια περιοχή όπου μελετάται να κατασκευαστεί η οδός ταχείας κυκλοφορίας "Lotto zero", η οποία θα περιλαμβάνει 4 οδογέφυρες και 4 σήραγγες.

Υπό το πρίσμα των ανωτέρω ερωτάται η Επιτροπή. Δεν θεωρεί απαραίτητη - σύμφωνα με τους κανόνες που προβλέπονται από την οδηγία 85/337/ΕΚ(1) - ειδική αξιολόγηση των επιπτώσεων στο περιβάλλον από την αποκαλούμενη "Lotto zero" παρέμβαση;

Δεν θεωρεί ότι αντίκειται στους στόχους της αξιοποίησης και της προστασίας του περιβάλλοντος που επιδιώκει η ΕΕ μέσω της χρηματοδότησης του σχεδίου Ποτάμιο Πάρκο του Tordino μια παρέμβαση που εμπλέκει τόσο έντονα την κοίτη του ποταμού Tordino και το γύρο τοπίο;

Απάντηση της καςBjerregaard εξ ονόματος της Επιτροπής

(13 Μαΐου 1998)

Με βάση τις πληροφορίες που έδωσε το Αξιότιμο Μέλος του Κοινοβουλίου, η Επιτροπή δεν είναι σε θέση να εκτιμήσει κατά πόσο το έργο που αφορά η γραπτή ερώτηση πρέπει να θεωρείται ότι περιλαμβάνεται στον πίνακα του παραρτήματος Ι ή ΙΙ της οδηγίας 85/337/ΕΟΚ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον. Στην περίπτωση έργου του παραρτήματος Ι, επιβάλλεται στο κράτος μέλος να διασφαλίσει την εκπόνηση μελέτης περιβαλλοντικών επιπτώσεων (ΜΠΕ). Στην περίπτωση έργου του παραρτήματος ΙΙ θα πρέπει να εκπονηθεί ΜΠΕ όταν, κατά την γνώμη του κράτους μέλους, το απαιτούν τα χαρακτηριστικά του έργου.

Λόγω της σπουδαιότητας του ζητήματος, υπό το φως της υπεισερχόμενης κοινοτικής συγχρηματοδότησης και επίσης της πρότασης για χαρακτηρισμό της περιοχής ως τόπου κοινοτικής σημασίας (ΤΚΣ), η Επιτροπή θα προβεί στις ενδεδειγμένες ενέργειες ώστε να συγκεντρώσει αναλυτικές σχετικές πληροφορίες και να κατοχυρώσει την τήρηση του κοινοτικού δικαίου.

Για να διευκολυνθεί η εργασία της, η Επιτροπή παρακαλεί το Αξιότιμο Μέλος να της διαβιβάσει αναλυτικές πληροφορίες για τα έργα που ανέφερε, ώστε να δοθεί στην Επιτροπή η ευκαιρία να διενεργήσει προκαταρκτική εκτίμηση.

Όσον αφορά το δεύτερο ζήτημα, θα μπορούσε να εφαρμοστεί το άρθρο 6 της οδηγίας του Συμβουλίου 92/43/ΕΟΚ περί διατηρήσεως των φυσικών οικοτόπων καθώς και της άγριας πανίδας και χλωρίδας(2). Σύμφωνα με την ανωτέρω διάταξη, τα κράτη μέλη υποχρεούνται να θεσπίσουν τα κατάλληλα μέτρα ώστε, στις ειδικές ζώνες διατήρησης, να αποφεύγεται η υποβάθμιση των φυσικών οικοτόπων, και κάθε σχέδιο ή έργο μη άμεσα συνδεόμενο ή αναγκαίο για τη διατήρηση του τόπου, το οποίο όμως είναι δυνατό να επηρεάζει σημαντικά τον εν λόγω τόπο, εκτιμάται δεόντως ως προς τις επιπτώσεις του στον τόπο, λαμβανομένων υπόψη των στόχων διατήρησής του. Προκειμένου να δυνηθεί να εκτελέσει την προαναφερόμενη εκτίμηση, η Επιτροπή θα ζητήσει τις αναγκαίες πληροφορίες από τις ιταλικές αρχές.

(1) ΕΕ L 175, 5.7.1985, σελ. 40.

(2) ΕΕ L 206, 27.7.1992.